b'\n_START_ARTICLE_\nHalogeeni\n_START_PARAGRAPH_\nHalogeenit ovat jaksollisen j\xc3\xa4rjestelm\xc3\xa4n 17. ryhm\xc3\xa4n, 7. p\xc3\xa4\xc3\xa4ryhm\xc3\xa4n, alkuaineet eli fluori, kloori, bromi, jodi ja astatiini. Jaksollisessa j\xc3\xa4rjestelm\xc3\xa4ss\xc3\xa4 ne ovat toiseksi oikeanpuolimmaisessa sarakkeessa, ja niiden oikealla puolella ovat vain jalokaasut._NEWLINE_Halogeenien uloimmalta kuorelta puuttuu vain yksi elektroni oktetista. Elektronirakenteensa vuoksi halogeenien yleisin hapetusluku on -I, mutta fluoria lukuun ottamatta ne esiintyv\xc3\xa4t yhdisteiss\xc3\xa4\xc3\xa4n my\xc3\xb6s positiivisilla hapetusluvuilla: +I - +VII. Esimerkiksi kloori muodostaa seuraavat anionit: kloridi Cl\xe2\x81\xbb, hypokloriitti (ClO\xe2\x81\xbb), kloriitti (ClO\xe2\x82\x82\xe2\x81\xbb), kloraatti (ClO\xe2\x82\x83\xe2\x81\xbb) ja perkloraatti ((ClO\xe2\x82\x84\xe2\x81\xbb), joissa sen hapetusluku on -I, +I, +III, +V ja +VII. _NEWLINE_Vapaina alkuaineina halogeenit esiintyv\xc3\xa4t kaksiatomisina molekyylein\xc3\xa4, joissa on yksinkertaiset, kovalenttiset sidokset. Halogeenit ovat ep\xc3\xa4metalleista herkimmin reagoivia ja voimakkaita hapettimia. Ne reagoivat herk\xc3\xa4sti monien metallien kanssa muodostaen suoloja, mist\xc3\xa4 niiden "suolanmuodostajaa" tarkoittava nimityskin johtuu (kreik. halos = suola, gennan = synnytt\xc3\xa4\xc3\xa4). Luonnossa niit\xc3\xa4 ei esiinny vapaina alkuaineina vaan ainoastaan yhdistein\xc3\xa4, etup\xc3\xa4\xc3\xa4ss\xc3\xa4 suoloina._NEWLINE_Halogeenien reaktiokyky kasvaa ryhm\xc3\xa4ss\xc3\xa4 yl\xc3\xb6sp\xc3\xa4in ment\xc3\xa4ess\xc3\xa4. Fluori on siis halogeeneista reaktiokykyisin._NEWLINE_Vapaana alkuaineena esiintyess\xc3\xa4\xc3\xa4n halogeenit ovat myrkyllisi\xc3\xa4, mutta ioneina fluori, kloori ja jodi ovat ihmiselle v\xc3\xa4ltt\xc3\xa4m\xc3\xa4tt\xc3\xb6mi\xc3\xa4. Kloridi-ioneja tarvitaan solunesteiss\xc3\xa4 positiivisten natrium- ja kaliumionien vastapainoksi. Fluoridi-ionia l\xc3\xb6ytyy hammaskiilteest\xc3\xa4, ja jodia tarvitaan kilpirauhasten tyroksiini-nimiseen hormoniin.\n_START_SECTION_\nKemialliset ominaisuudet\n_START_PARAGRAPH_\nKaikki halogeenit ovat ep\xc3\xa4metalleja. Alkuainemuodossaan halogeenit ovat hyvin reaktiivisia. Halogeenit muodostavat helposti metallien kanssa anioneja X\xe2\x81\xbb. Erityisesti hapen ja muiden halogeenien kanssa halogeenit, paitsi fluori, saavat my\xc3\xb6s positiivisia hapetuslukuja aina seitsem\xc3\xa4\xc3\xa4n saakka._NEWLINE_Vedyn kanssa reagoidessaan halogeenit muodostavat happoja._NEWLINE_Alkuainemuotoisia halogeeneja valmistetaan yleens\xc3\xa4 elektrolyysin avulla. Fluorin valmistamisessa k\xc3\xa4ytet\xc3\xa4\xc3\xa4n yleens\xc3\xa4 kaliumfluoridin ja vetyfluoiridin seosta. Klooria voidaan valmistaa natriumkloridin vesiliuoksesta suoraan elektrolyysin avulla.\n_START_SECTION_\nEsiintyminen\n_START_PARAGRAPH_\nMaaper\xc3\xa4ss\xc3\xa4 yleisin halogeeni on fluori, jota on 0,065\xc2\xa0% maankuoren massasta. Fluoria esiintyy useissa eri mineraaleissa , kuten kryoliitissa, fluoriitissa ja fluoriapatiitissa. Toiseksi yleisin halogeeni on kloori, jota on 0,055\xc2\xa0% maankuoren massasta. Suurin osa kloorista kuitenkin esiintyy meriss\xc3\xa4 natriumkloridina. Bromi esiintyy alkali- ja maa-alkalimetallien kanssa suoloina ja yleens\xc3\xa4 kloridin kanssa yhdess\xc3\xa4.\n_START_SECTION_\nHalogeenien k\xc3\xa4ytt\xc3\xb6\n_START_PARAGRAPH_\nKaikki halogeenit tappavat hyvin bakteereja. T\xc3\xa4st\xc3\xa4 syyst\xc3\xa4 halogeeneja, erityisesti klooria, k\xc3\xa4ytet\xc3\xa4\xc3\xa4n desinfiointiaineina, esimerkiksi uimahalleissa. Tosin ilmassa yli 30 ppm:n (miljoonasosan) klooripitoisuus tappaa ihmisen puolessa tunnissa, eli halogeeneilla on omat vaaransakin. _NEWLINE_Kemianteollisuudessa monia aineita valmistetaan halogenoimalla hiilivetyj\xc3\xa4, jolloin halogeeniatomit korvaavat niiss\xc3\xa4 yhden tai useamman vetyatomin.  Halogeenien happiyhdisteiden suuren hapetuskyvyn takia niit\xc3\xa4 k\xc3\xa4ytet\xc3\xa4\xc3\xa4n esimerkiksi ilotulitusaineissa ja rakettien polttoaineseoksissa. Halogeeneja k\xc3\xa4ytet\xc3\xa4\xc3\xa4n my\xc3\xb6s muun muassa titaanin jalostuksessa ja PVC-muovin valmistuksessa.'